
RAPORT  COMUN

asupra propunerii legislative pentru completarea Legii nr.118/2010 privind unele măsuri necesare în vederea restabilirii echilibrului bugetar
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru apărare, ordine publică şi siguranţă naţională au fost sesizate, prin adresa nr. Plx 114 din 16 martie 2011, cu dezbaterea pe fond a propunerii legislative pentru completarea Legii nr.118/2010 privind unele măsuri necesare în vederea restabilirii echilibrului bugetar.
La întocmirea prezentului raport, în conformitate cu art.97 din Regulamentul Camerei Deputaţilor, Comisiile au avut în vedere: 

· avizul favorabil al Consiliului Legislativ (nr.1299/01.11.2010)

· avizul negativ al Comisiei pentru buget, finanţe şi bănci (nr.88/29.03.2011)

· punctul de vedere negativ al Guvernului (nr.217/28.01.2011).

Propunerea legislativă are ca obiect de reglementare completarea Legii nr.118/2010 privind unele măsuri necesare în vederea restabilirii echilibrului bugetar, cu modificările şi completările ulterioare, urmărind ca personalului încadrat în instituţiile publice de apărare, ordine publică şi siguranţă naţională să nu îi fie diminuat cu 25% cuantumul brut al salariilor/soldelor/indemnizaţiilor lunare de încadrare, inclusiv sporuri, indemnizaţii şi alte drepturi salariale, precum şi alte drepturi în lei sau valută, pe perioada participării la misiunile prevăzute la art.2 lit.a)-d) din Legea nr.42/2004 privind participarea forţelor armate la misiuni în afara teritoriului statului român, cu modificările ulterioare, respectiv misiunile de apărare colectivă, misiunile în sprijinul păcii, misiunile de asistenţă umanitară şi misiunile de tip coaliţie, potrivit obligaţiilor asumate de România prin tratate, acorduri şi alte înţelegi internaţionale la care este parte.

Comisiile propun Plenului Camerei Deputaţilor respingerea iniţiativei legislative întrucât, potrivit art.16 alin.(1) din Legea nr.118/2010, prevederile art.1, referitoare la diminuarea salarială, au avut caracter temporar, aplicându-se până la data de 31 decembrie 2010. În acest context iniţiativa legislativă a rămas fără obiect.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

În conformitate cu prevederile Regulamentului Camerei Deputaţilor, Comisiile au dezbătut propunerea legislativă în şedinţe separate. 

La şedinţa Comisiei pentru apărare, ordine publică şi siguranţă naţională din data de 5 aprilie 2011 au fost prezenţi 22 deputaţi din totalul de 24 membri ai comisiei.

Soluţia de respingere a propunerii legislative a fost adoptată de membrii comisiei cu majoritate de voturi.

La şedinţa Comisiei pentru muncă şi protecţie socială din 18 mai 2011 au fost prezenţi 21 deputaţi din totalul de 27 membri ai comisiei. 

Soluţia de respingere a propunerii legislative a fost adoptată de membrii comisiei cu unanimitate de voturi.

La dezbaterile din cadrul celor două comisii au participat, ca invitaţi, în conformitate cu prevederile art.55 din Regulamentul Camerei Deputaţilor:

· d-l Mihail Vasile-Ozunu – Secretar de Stat, Ministerul Apărării Naţionale
· d-l lt.col. Florin Vasile – consilier juridic, Ministerul Apărării Naţionale.
Raportul comisiilor, de respingere a iniţiativei legislative, a fost adoptat de comisii cu majoritate de voturi.
Propunerea legislativă a fost respinsă de Senat în şedinţa din 9 martie 2011.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

